Tidligere i dag skrev vi, at fire nordjyske borgmestre var meget utilfredse med den lange behandling af jernbanebroen over Limfjorden. De føler sig afskåret fra resten af Danmark og vil derfor gerne have processen fremskyndet. Den kritik fulgte folketingsmedlem Per Clausen fra Enhedslisten op senere. Han håber også, der snart kommer en togforbindelse til toppen af Danmark. Men hos BaneDanmark ændrer man ikke strategi på baggrund af kritikken. - Jeg forstår deres frustration, men det kan simpelthen ikke lade sig gøre hurtigere. Vi blev nød til at kende skadens omfang først, siger sektionschef hos BaneDanmark Helle Møller. Jernbanebroen over Limfjorden blev påsejlet den 28. marts af det finske skib Ramona. Siden har folk måtte køre med togbus over Limfjorden. - Det er synd for passagerne. Det er jo vores mål at sikre gode forbindelser, siger Helle Møller. BaneDanmark har udbudt opgaven, og forventer at skrive kontrakt med en entrepenør i starten af maj. Her er et af de vigtigste krav, at det kan gøres hurtigt. Det fortæller Helle Møller fra BaneDanmark. Du kan læse TV2/Nords artikel om kritikken her

Referat:
Jernbanebroen over Limfjorden bliver ikke fremskyndet trods klager fra flere borgmestre.